**Retro F3A – Tore Paulsen minnestevne**

For åttende året på rad avholdt Tønsberg Modellflyklubb og Vingtor RC Club retro pattern stevne på Jarlsberg i september. Vi har i disse 8 årene vært velsignet med bra vær på treffet og intet unntak dette året heller, selv om YR meldte mye regn helt frem til dagen før stevnet. Modellflysport i Spydeberg som etter hvert skifter navn til RCZONE- Hobbysport stilte velvillig opp og sponset stevnet med plukkpremier til alle samt at vi i tillegg fikk både en glowmotor fra Rune Gjelsnes, 1 kanne MRC fuel fra Kristian Mattsson og noen bokser for smådeler fra Ola Fremming.

Stevnet/treffet er et uformelt arrangement hvor man har et par timer fri flyging og så avslutter man med 2 omganger med relativt enkle øvelser slik man gjorde det på 70 og 80 tallet. Alle øvelsene utføres i senter og dermed har man frie vendinger. For å bedømme øvelsene er det 2 dommere som har vært fast inventar på stevnene siden det startet. I fjor og i år benyttet vi det trådløse systemet til Notaumatic som gjør at dommerne trykker inn score fortløpende og dette blir overført til en pc som beregner score iht til K faktor og dommernes bedømming. Selv om dette er helautomatisk så brukte vi tavle og skrev inn score pr flight og endelig resultatliste. Dette gir helt klart et retro preg.

Det var 16 påmeldte og 15 som dukket opp og fløy. Mange hadde med seg flere modeller, så totalt var det nok mellom 20 til 25 klassiske pattern kjerrer linet opp. De fleste deltakerne har vært med på de fleste stevnene, men vi hadde også noen nye fjes i år, blant annet Carl Erik Stephansen, Rune Gjelsnes og Gulbrand N Thomassen. Designeren av blant annet Miss Norway Ernst Totland kom og fløy denne gangen en elektrifisert utgave av sin modell. Modellen var fra originale 70 og 80 talls modeller og et par 90 talls modeller, noen bygd nylig, men på originale byggesett og andre er såkalt short kits hvor spanter i vinge og kropp, vacum støpte covling og canopy samt tegning inngår. Balsaflak og lister må gjerne kjøpes utenom. Som det vil komme frem av bildene så var variasjonen av modeller stort. Ingen alvorlige hendelser, men en motor var ganske vrien og gikk fra å gå bra til å nesten ikke orke å snegle seg over toppen på øvelsene. I siste omgang opplevde Amund Westerhaug det kjedelige å få motorstopp etter noen få øvelser, skal ikke se bort fra at han kunne ha slått fadern hvis motoren hadde fungert.

Tradisjonen tro så vant Ola Fremming stevnet for 8de gang fulgt av Dag Henning Paulsen (sønn til Tore Paulsen) og Thore Thodesen på 3de. Resultatlisten ligger på f3a.no sine hjemmesider for de som ønsker alle detaljer.

En stor takk til alle deltakerne, Tønsberg Modellflyklubb v/Ola Fremming som stiller modellflyplassen til disposisjon og Vingtor RC Club ved Tore Jemtegaard som er ansvarlig for score og ikke minst at Nataumatic fungerer som det skal. Undertegnde stilte som dommer sammen med Kjell Straumland og var i tillegg stevneansvarlig. Mye tyder på at etter 8 år så begynner det å bli en tradisjon og det blir nok både stevne 9 i 2023 og stevne 10 i 2024.

Espen Kvien

250922